
[bookmark: Tittel]Oppsummering frå kommunemøte med Årdal kommune 23. oktober
Vi viser til eit godt møte med Årdal kommune 23.10.25., og beklagar at oppsummeringa har vorte noko forseinka. Statsforvaltaren vil takke kommunen for informasjon, innlegg og ein nyttig dialog om dei sentrale tema som var sette på dagsorden under møtet. 

Kommunedialog med kommunebilde er eit satsingsområde for Statsforvaltaren. Kommunedialogen er med på å sikre nasjonale og regionale målsetjingar og interesser, og vi legg vekt på at dialogen skal vere kunnskapsbasert. Kommunebildet er eit digitalt verktøy som gjer det lettare for oss å lage meir treffsikre analysar av risiko og sårbarheit i ein kommune, for dei fag- og forvaltningsområda der Statsforvaltaren har eit ansvar for å følgje opp kommunane. Vi førebur eit kommunebilde før vi besøker kommunen. Kommunebildet dannar grunnlaget for val av tema til dialogen med kommunen. Ut frå dialogen i møtet avtalar vi gjerne nærmare oppfølging av utvalde tema. 

Kommunebildet blir oppdatert etter møtet, lagt ut på nettsida til Statsforvaltaren og blir tilgjengeleg for alle interesserte. For administrasjonen og kommunepolitikarane kan kommunebildet gje signal om utfordringar det er viktig å ta tak i for kommunen. Utvalde sentrale tema for nærmare dialog i møta er inndelte etter overordna oppgåver og roller til kommunen som: – tenesteytar og myndigheitsutøvar – styring og forvalting – samfunnsutviklar og demokratisk arena. 

Etter møtet med dykk har vi overordna samanfatta sentrale tema som var til drøfting etter nemnde inndeling. Vi har lagt vekt på informasjon frå kommunen med bakgrunn i at kommunebildet til Årdal kommune var grunnlaget for dialogen i møtet. Tilbakemeldinga vår må såleis lesast i den samanhengen. 

Ordførar Christian Sønstlien ynskte velkommen og innleia dagen med informasjon om kommunen som samfunn og arbeidsgjevar, og om Årdal som stolt industri- og eksportkommune. Næringslivet er variert, sjølv om ein del av bedriftene er leverandørbedrifter til Hydro, noko som kan vere sårbart. 

Som mange andre kommunar må Årdal også omstille for ein ny kvardag grunna demografi, kommuneøkonomi, og eit for høgt driftsnivå på tenestene. Samstundes har kommunen tett busetnad, korte avstandar og gode inntekter. Når det gjeld bustader og omsorgsbustader er dette godt utbygd. Kommunen har mål om å bygge nytt omsorgssenter, men desse planane er lagt vekk inntil vidare. Kommunen opplever at det er eit godt samarbeid mellom kommunane i regionen.

Tenesteytar og myndigheitsutøvar 
Tema her omfatta barnehage, skule og integrering, og ein drøfta bemanningsnorm, kompetansebehov og kvalitetsutvikling i åra framover. Kommunedirektør Mette Hestetun Berg orienterte litt frå tenesteområda for skule, barnehage og integrering. Kommunen oppfordrar lærarane til å ta etterutdanning, og at det skal prioriterast å jobbe med førebygging når det gjeld barn og unge. Kommunen jobbar no med å få på plass ny kommunalsjef for dette tenesteområdet.

Tilbakemelding frå Statsforvaltaren v/Mats Petter Sydengen var at skuleindikatoren viser at kommunen ligg godt an på skule, og at kommunen «over-oppfyller» lærarnorma. Det er og formelt god kompetanse i barnehagane. Førebygging må skje i klasserommet, og ikkje i grupper berre med vaksne. Kommunen må tenke på at dei og er barnehagemynde og skal sjå på at eigar føl lova og at kvaliteten er god. Med tanke på kommuneøkonomien er det mogelegheiter for innsparingar her.

Tenesteområde for helse og omsorg, sosial og barnevern
Dialogtema var planlegging for ei utvikling mot fleire eldre, kompetanse, fastlegesituasjonen, barnevern og miljøretta helsevern. 

[bookmark: _Hlk216094109]Kommunalsjef Marita Opheim orienterte om tenesteområdet, og at yngreomsorga er dyr men godt «rigga» og ligg over snittet i Kostra.  Tenestene elles er godt bemanna, men det er også til tider høgt sjukefråvær.  Det er behov for å organisere tenestene på ein annan måte enn i dag. Det er og knytt usikkerheit til framtida til Lærdal sjukehus, og kva dette får å seie for regionen og kommunen, og beredskapen sett i samanheng med samfunnsutviklinga elles.

Linda Svori frå Statsforvaltaren er einig i kommunen sine vurderingar når det gjeld helse, og at innbyggjarane generelt blir eldre og meir sjuke – og krev samansette tenester når dei blir tildelt tenester. Det blir nødvendig at ein er systematisk i tildeling av tiltak, og at det går klart fram kvifor ein gir dei tenestene ein gir. Vi ser at de har få klagesaker som kan tyde på at de tildeler meir tenester enn andre kommunar det er naturleg å samanlikne seg med.

Kommunen har gjort mykje arbeid knytt til eldreomsorg, men treng fleire plassar framover på grunn av demografiutviklinga. Årdal har lenge hatt eit godt samarbeid med Boligbyggelaget om leiligheiter med heis. Husbanken har støtta dette gode prosjektet, og dette blir trekt fram av dei i mange samanhengar.

Det vart ein diskusjon om barn og unge knytt opp til både forsvarlegheitskrav og prioriteringsrettleiar,  og at ein bør ha ein systematisk gjennomgang av dette. Statsforvaltaren tek dette til vitande, og kommunen ønskjer eit vidare samarbeid med Statsforvaltaren om desse tema. Kommunen er pliktige til å yte tenester heile året, og treng beredskap og hjelp til korleis ein skal løyse dette, spesielt dersom lokalsjukehuset i Lærdal blir nedlagt.

Barneverntenesta er lita med få tilsette. Kommunen vurderer interkommunalt samarbeid for denne tenesta. Forbetringsarbeid er sett i gang i forhold til evaluering og dokumenteringsarbeid, og  manglande dokumentasjon når det gjeld årsrapportering er no sendt til Statsforvaltaren. 


Styring og forvaltning i kommunen. 
Dialogtema var kommuneøkonomi, eit endra utgiftsbehov og eigarskap til den økonomiske styringa. 

Økonomisjef Norunn Haugen orienterte om den økonomiske situasjonen. Kommunen har hatt negative driftsresultat dei siste åra, og har måtta brukt av disposisjonsfond for å dekke inn underskota. 

Statsforvaltaren er einig i at omstillingsprosjekt og effektiviseringstiltak er fornuftig å setje i gang. Gjelda er moderat no, men ytterligare renteoppgangar vil vera utfordrande dersom gjelda aukar vesentleg framover. Kommunen har likevel høge frie inntekter som bør  gi moglegheiter for vidare utvikling av kommunen, både som organisasjon og samfunn, men og å bidra til eigenfinansiering av investeringar.

Samfunnsutvikling og demokratisk arena. 
Dialogtema her var miljø og klima,  naturmangfald, arealbruk, avfall, vatn og avløp.
Klima- og miljørådgjevar Stine Ohrvik orienterte om ny plan for naturmangfald, om natur og helse, naturrisiko, kommunens rolle i naturen, artar og naturtypar. 
Kommunen har eit samarbeid mellom natur og miljø og arealplan, arrangerer informasjonsmøter om dette, og samarbeider og med Lærdal og Aurland på området. Kommunen skal ferdigstille diverse kartleggingar og vurdere den grafiske utforminga.
Det er og i gang arbeid knytt til Utladalen, marint vern for Sognefjorden og Jotunheimen nasjonalpark. Kommunen jobbar og med instruks for avfall, forureining og klimatilpasning.
Statsforvaltaren v/Aslaug Aalen kommenterte at kommunen har raude felt knytt til klima og miljø, men at det er bra at de er begynt med gode planar. Det er viktig å ta den tida ein treng og kommunen gjer veldig mykje bra på klima, sjølv om klimagassreduksjon kan bli betre.
Kommunen er ein nasjonalpark-kommune, med fleire verneområde. Det er eit økt fokus på villrein som må takast hensyn til, og det kjem diskusjonar med ordførarane i regionen om marint vern.

Tema under kommunal planlegging var revisjon av arealdelen til kommuneplanen, og berekraftig planlegging spesielt i fjell- og utmarksområde.

Kommunen har utfordringar ved at ein av to planleggarar er slutta. Dei prøver å vere i forkant og har god dialog med planavdeling hjå Statsforvaltaren. Det kom opp spørsmål om ein kan fortette meir når det gjeld Seimsåsen/Sletterust? Det er ønskjer frå grunneigarar om meir utbygging, men ein kan fort komme i konflikt med myr og villreinområde. 
Fjellhytter er regulert i kommuneplanen som LNF-område.

Ordførar gir uttrykk for at dei ventar på arealdelen til kommuneplanen avdi tilgangen på areal er liten, og det blir fort mange  dispensasjonssaker. 
Dette er utfordrande spesielt med tanke på framtidig næringsutvikling og bustadareal. Nye føringar gjer det vanskeleg for kommunane, og dei håpar på god dialog med Statsforvaltaren framover. 

Kommunen er avhengig av nye kraftlinjer inn til Årdal, spesielt fordi industrien treng meir straum framover. Kommunen vil bidra og sjå kva som er mogeleg å få til, men meiner situasjonen er ekstra prekær i Årdal kommune. 

Statsforvaltaren v/Synnøve Stalheim meiner kommunen er godt i gang med må få på plass ny arealplan, og at dei jobbar godt med planvask. Klimatilpassing krev nye føringar, og silingskriterier bør inn i forbindelse med planarbeidet.

Til slutt vart det drøfta balansen mellom det å problematisere vedlikehold av gamle sel på gamle  tufter, opp mot det som må til for å holde kulturlandskapet i hevd, og kva praksis og holdning ein skal ein ha til dispensasjonar i slike saker.

Når det gjeld beredskapsarbeid er kommunen gode på det operasjonelle. Det bør drøftast om eit utvida samarbeid med andre kan vere aktuelt her, og at næringslivet bør koblast meir på. 

Statsforvaltar Liv Signe Navarsete oppsummerte møtet, og vi takkar for ein god møtedag i Årdal kommune!



	Med helsing

Synnøve Stalheim
kommunaldirektør

